ai4bharat/Pralekha huggingface dataset:
சுகாதாரம் மற்றும் குடும்ப நலத்துறை அமைச்சகம்
கோவிட்-19 தொற்று பாதிப்புகளை தடுக்க மாநிலங்களுக்கு மத்தியக் குழுக்கள் அனுப்பி வைக்கப்பட்டுள்ளன
மத்திய சுகாதாரம் மற்றும் குடும்ப நலத்துறை, அதிகளவில் பாதிக்கப்பட்டுள்ள மற்றும் பாதிப்புகள் உருவாகிக் கொண்டிருக்கும் நோயாளிகள் மற்றும் பரவல் அதிகம் உள்ள 10 மாநிலங்களுக்கு மத்தியக் குழுக்களை அனுப்ப முடிவு செய்தது. இந்த குழுவினர் கோவிட்-19 தொற்று பரவலை கட்டுப்படுத்துவது தொடர்பாக மாநிலங்களின் சுகாதாரத் துறைக்கு உதவும்.
இந்த குழுவில் மத்திய சுகாதாரம் மற்றும் குடும்ப நலத்துறையின் ஒரு மூத்த அதிகாரி, இணைச் செயலாளர் அளவிலான சட்ட அதிகாரி மற்றும் ஒரு பொது சுகாதார நிபுணர் ஆகியோர் இடம் பெற்றிருப்பார்கள். சம்பந்தப்பட்ட மாநிலத்தில் பாதிக்கப்பட்ட பகுதிகளை அந்தந்த மாவட்டங்கள் / நகரங்களுக்குள்ளாகவே கட்டுப்படுத்துதல் தொடர்பான நடவடிக்கைகளில் இக்குழுவினர் மாநில சுகாதாரத் துறையினருக்கு உதவுவார்கள். இக்குழுவினர் அனுப்பி வைக்கப்பட்டுள்ள மாநிலங்கள் பின்வருமாறு:
1. குஜராத்
2. தமிழ்நாடு
3. உத்தரப் பிரதேசம்
4. டெல்லி
5. ராஜஸ்தான்
6. மத்தியப் பிரதேசம்
7. பஞ்சாப்
8. மேற்குவங்கம்
9. ஆந்திரா
10. தெலங்கானா
இதுதவிர ஏற்கனவே பொது சுகாதார நிபுணர்களை கொண்ட 20 மத்திய குழுவினர், அதிகளவில் பாதிக்கப்பட்ட மாவட்டங்களுக்கு அனுப்பி வைக்கப்பட்டனர். மேலும் கோவிட்-19 தொற்றுக்கு எதிரான நடவடிக்கைகள் மற்றும் மேலாண்மையில் உதவ, சமீபத்தில் ஒரு உயர்நிலைக் குழு மும்பைக்கு அனுப்ப வைக்கப்பட்டது.
(
சுகாதாரம் மற்றும் குடும்ப நலத்துறை அமைச்சகம்
நாட்டில் போடப்பட்ட மொத்த தடுப்பூசிகள் எண்ணிக்கை 8.7 கோடியைக் கடந்தது: அமெரிக்காவை மிஞ்சியது இந்தியா
நாட்டில் போடப்பட்ட மொத்த தடுப்பூசிகளின் எண்ணிக்கை இன்று 8.70 கோடியைக் கடந்தது.
இன்று காலை 7 மணி வரை 8,70,77,474 தடுப்பூசிகள் போடப்பட்டுள்ளன.
கடந்த 24 மணி நேரத்தில் 33 லட்சம் தடுப்பூசிகள் போடப்பட்டன.
81வது நாளான நேற்று 33,37,601 தடுப்பூசிகள் போடப்பட்டன.
குறிப்பிடத்தக்க முன்னேற்றமாக, உலகில் வேகமாக தடுப்பூசிகள் போடும் நாடுகளில், நாளொன்றுக்கு சராசரியாக 30,93,861 தடுப்பூசிகள் என்ற அளவுடன் இந்தியா அமெரிக்காவை மிஞ்சிவிட்டது.
நாட்டில் தினசரி கொவிட் பாதிப்பு தொடர்ந்து அதிகரிக்கிறது. கடந்த 24 மணி நேரத்தில் 1,15,736 பேருக்கு புதிதாக தொற்று ஏற்பட்டுள்ளது. இவர்களில் 80.70 சதவீதம் பேர் மகாராஷ்டிரா, சட்டீஸ்கர், கர்நாடகா, உத்தரப் பிரதேசம், தில்லி, மத்தியப் பிரதேசம், தமிழ்நாடு மற்றும் கேரளாவைச் சேர்ந்தவர்கள்.
மகாராஷ்டிராவில் அதிகபட்ச அளவாக 55,469 பேருக்கு தொற்று ஏற்பட்டுள்ளது.
நாட்டில் கொவிட் சிகிச்சை பெறுபவர்களின் மொத்த எண்ணிக்கை 8,43,473. தினசரி கொவிட் பாதிப்பு அதிகம் உள்ள மாநிலங்கள் மற்றும் யூனியன் பிரதேசங்களுடன் மத்திய அரசு தீவிரமாக ஆலோசனை நடத்தி வருகிறது. கொவிட்-19 நிலவரம், தடுப்பூசி நிலவரம் குறித்து பிரதமர் கடந்த 4ம் தேதி உயர்நிலைக் கூட்டத்தில் ஆலோசனை நடத்தினார்.
கொவிட் பாதிப்பு அதிகம் உள்ள 11 மாநிலங்கள் மற்றும் யூனியன் பிரதேசங்களுடன் காணொலி காட்சி மூலம் நடந்த உயர்நிலை ஆய்வு கூட்டத்துக்கு மத்திய சுகாதாரத்துறை அமைச்சர் டாக்டர் ஹர்ஷ் வர்தன் நேற்று தலைமை தாங்கினார். அனைத்து மாநிலங்கள் மற்றும் யூனியன் பிரதேச செயலாளர்களுடன், மத்திய சுகாதாரத்துறை செயலாளர் ஆய்வு கூட்டத்தை தவறாமல் நடத்தி வருகிறார். மகாராஷ்டிரா, பஞ்சாம், சட்டீஸ்கர் போன்ற மாநிலங்களில் கொவிட் கட்டுப்பாட்டு நடவடிக்கைகளுக்கு உதவ, 50 உயர் நிலைக் குழுக்களை மத்திய அரசு அனுப்பியுள்ளது. இந்த குழுக்கள் 3 முதல் 5 நாட்களுக்கு இந்த மாநிலங்களில் இருக்கும்.
நாட்டில் குணமடைந்தவர்களின் மொத்த எண்ணிக்கை இன்று 1,17,92,135-ஐ எட்டியுள்ளது. கடந்த 24 மணி நேரத்தில் 59,856 பேர் குணமடைந்துள்ளனர். கடந்த 24 மணி நேரத்தில் 630 பேர் பலியாகியுள்ளனர்.
மேலும் விவரங்களுக்கு இந்த ஆங்கில செய்திக் குறிப்பைப் பார்க்கவும்:
https://pib.gov.in/PressReleasePage.aspx?PRID=1710027
நிதி அமைச்சகம்
அச்சு நடவடிக்கைகள் தொடர்பான பொருளாதார அறிவுறுத்தல்கள்:
டிஜிட்டலுக்கு மாறுமாறு அமைச்சகங்கள் மற்றும் துறைகளுக்கு அறிவுரை
அதிக செயல்திறனுக்காக டிஜிட்டல் வழிமுறைகளை நோக்கி வேகமாக உலகம் சென்று கொண்டிருக்கும் தற்போதைய காலகட்டத்தில், இந்த சிறந்த பழக்கத்தை பின்பற்ற இந்திய அரசும் முடிவெடுத்துள்ளது.
வரும் வருடத்தில் இருந்து சுவர் நாட்காட்டிகள், மேசை மீது வைக்கும் நாட்காட்டிகள், நாட்குறிப்புகள் மற்றும் இவற்றை ஒத்த இதர பொருள்களை அமைச்சகங்கள்/துறைகள்/பொதுத்துறை நிறுவனங்கள்/பொதுத்துறை வங்கிகள் மற்றும் அரசின் இதர பிரிவுகள் அச்சிடக் கூடாது.
இம்மாதிரியான அனைத்து நடவடிக்கைகளும் டிஜிட்டல் முறையிலோ அல்லது இணையம் மூலமாகவோ செய்யப்பட வேண்டும்.
பிரதமர் திரு நரேந்திர மோடியும் அவர் தலைமையிலான அரசும் தொழில்நுட்பத்துக்கு எப்போதுமே முன்னுரிமை அளித்துள்ளன. பணியில் தொழில்நுட்பங்களை புகுத்துவது அவரது லட்சியத்தின் ஒரு பகுதியாகும்.
மேலும் விவரங்களுக்கு, இந்த செய்தி குறிப்பை ஆங்கிலத்தில் இங்கே படிக்கவும் : https://pib.gov.in/PressReleasePage.aspx?PRID=1650627
-------
(Visitor Counter : 199
வணிகம் மற்றும் தொழில்துறை அமைச்சகம்
இந்தியா- பிரேசில் வர்த்தக க் கண்காணிப்பு அமைப்பின் 6-வது கூட்டத்தில் பங்கேற்பதற்காக வர்த்தகத்துறை செயலாளர் பிரேசில் சென்றார்
இந்தியா-பிரேசில் வர்த்தகக் கண்காணிப்பு அமைப்பின் 6-வது கூட்டத்தில் பங்கேற்பதற்காக 2023 அக்டோபர் 1 முதல் அக்டோபர் 4 வரை, வர்த்தக மற்றும் தொழில்துறை அமைச்சகத்தின் வர்த்தகத் துறை செயலாளர் திரு சுனில் பர்த்வால் பிரேசிலில் பயணம் மேற்கொண்டார். அவருடன் இந்தியத் தொழில் கூட்டமைப்பு  சார்பில் 20 வர்த்தகத் தலைவர்கள் குழுவும் சென்றது. இருதரப்பு வர்த்தகத்தில் சிறப்பான வளர்ச்சி காணப்பட்டு, கடந்த இரண்டு ஆண்டுகளில் அது இரட்டிப்பாகி 16 பில்லியன் அமெரிக்க டாலரை எட்டிய நிலையில், இந்தப் பயணம் நடைபெற்றது. இரு நாடுகளுக்கும் இடையே விரைவாக வளர்ந்து வரும் இந்த வர்த்தக உறவை வலுப்படுத்துவதை இது நோக்கமாகக் கொண்டது.
பிரேசில் அதிகாரிகளுடனான உரையாடலின் போது, இந்தியாவின் ஜி 20 தலைமையின் போது அளித்த ஆதரவை வர்த்தகத்துறை செயலாளர் பாராட்டினார். மேலும் ஜி 20 தலைமைத்துவத்தை பிரேசில் பொறுப்பேற்கும் போது அதை ஆதரிப்பதற்கான இந்தியாவின் உறுதிப்பாட்டை வெளிப்படுத்தினார்.
பிரேசிலின் தொழில்துறை கூட்டமைப்பு, சாவ் பாலோ வர்த்தக சங்கம், சாவ் பாலோ தொழில்துறை கூட்டமைப்பு மற்றும் ரியோ டி ஜெனிரோவில் உள்ள தொழில்துறைகள் உள்ளிட்ட முக்கிய பிரேசில் அமைப்புகளுடன் இந்திய தூதுக்குழு விவாதங்களையும், வணிக சந்திப்புகளையும் நடத்தி புதிய வர்த்தக வாய்ப்புகளை ஆய்வு செய்தது.
அக்டோபர் 2, 2023 அன்று, இந்தியாவுக்கும் பிரேசிலுக்கும் இடையில் வளர்ந்து வரும் வர்த்தக உறவை வளர்ப்பதை நோக்கமாகக் கொண்ட பல்வேறு வர்த்தக வசதி நடவடிக்கைகளில் தூதுக்குழு பங்கேற்றது. சாவோ பாலோவின் வணிக சங்கத்துடனான சந்திப்பு சாத்தியமான வர்த்தக ஒத்துழைப்புகள் பற்றி விவாதிக்க ஒரு வாய்ப்பை வழங்கியது. பிரேசிலில் செயல்படும் இந்திய நிறுவனங்களுடன் கலந்துரையாடல் அமர்வு, வணிக சமூகத்திற்குள் நெருக்கமான உறவுகளை வளர்ப்பது, வர்த்தகத்தை மேம்படுத்துவதற்கான புதிய வாய்ப்புகளை அடையாளம் காண்பது ஆகியவற்றுடன் இந்த நாள் நிறைவடைந்தது.
இந்தியாவில் முதலீடு செய்துள்ள பிரேசில் நிறுவனங்களுடன் அக்டோபர் 3 ஆம் தேதி கூட்டம் நடைபெற்றது. இது வெளிநாட்டு முதலீட்டாளர்களை ஆதரிப்பதற்கான இந்திய அரசின் உறுதிப்பாட்டை எடுத்துக்காட்டுகிறது. இந்தக் கூட்டத்தில் புதிய வர்த்தகம் மற்றும் முதலீட்டு வாய்ப்புகள் குறித்து விவாதிக்கப்பட்டது. பிரேசிலில் உள்ள முன்னணி கண்காட்சி நிறுவனங்களின் பிரதிநிதிகளுடன் திரு பர்த்வால் கலந்துரையாடினார். பிராந்தியத்தின் முக்கிய தொழில் அமைப்பான சாவோ பாவ்லோ தொழில்துறை கூட்டமைப்புடன் அவர் பேச்சு நடத்தினார்.
அக்டோபர் 4, 2023 அன்று, பிரேசில் கூட்டாட்சி குடியரசின் வெளிநாட்டு வர்த்தக செயலாளர் திருமதி டாடியானா லாசெர்டா பிரஸெரெஸுடன், இந்தியா-பிரேசில் வர்த்தக கண்காணிப்பு அமைப்பின் 6-வது கூட்டத்திற்கு வர்த்தக செயலாளர் கூட்டாகத் தலைமை தாங்கினார். இருதரப்பு வர்த்தகம் தொடர்பான விஷயங்கள் குறித்து இரு தரப்பினரும் விரிவாக விவாதித்தனர்.
இரு நாடுகளுக்கும் இடையிலான பொருளாதார மற்றும் வர்த்தகக் கூட்டாண்மையை மேம்படுத்த பிரேசிலின் வளர்ச்சி, தொழில், வர்த்தகம் மற்றும் சேவைகள் துறை துணை அமைச்சர் திரு. மார்சியோ எலியாஸ் ரோசாவுடன் திரு பர்த்வால் விரிவாகப் பேச்சு நடத்தினார்.
தொழில்நுட்பப் பரிமாற்றம், முதலீடுகள் உள்ளிட்ட இந்தியாவின் ஆற்றல்மிக்க பொருளாதார வளர்ச்சியால் வழங்கப்பட்ட வாய்ப்புகள் குறித்து பிரேசிலின் முன்னணி தொழில்கள் மற்றும் தேசிய தொழில்கள் கூட்டமைப்பின் உறுப்பினர்களான கலந்துரையாடலுடன் இந்தப் பயணம் நிறைவடைந்தது.
குடியரசுத் துணைத் தலைவர் செயலகம்
குடிமைப்பணிகள் தினம் 2023 தொடக்க விழாவில் குடியரசு துணைத்தலைவர் உரையின் முக்கிய அம்சங்கள்
குடிமைப்பணிகள் தினம் என்பது குடிமைப்பணியாளர்கள் மக்கள் நலனுக்கு தங்களை மறு அர்ப்பணிப்பு செய்துகொள்வதற்கும், தங்களின் உறுதிப்பாட்டையும், சிறந்த பணியையும் புதுப்பித்துக்கொள்வதற்குமான தருணமாகும்.
நாட்டிற்கு முக்கியமானதாக கருதப்படும் இது, நமது நாட்டின் வளர்ச்சிப் பயணத்திலும், நிர்வாகத்திலும் இப்பணியாளர்களின் முக்கியமான பங்களிப்பை நம் அனைவருக்கும் நினைவுப்படுத்துவதாகும்.
இந்த முக்கியமான நிகழ்வில் பங்கேற்பது உண்மையில் பெருமைக்குரியதாகும். 1947-ம் ஆண்டு இதேநாளில் குடிமைப்பணியாளர்களை இந்தியாவின் உறுதியான கட்டமைப்பு என்று இந்தியாவின் இரும்பு மனிதர் சர்தார் வல்லபாய் படேல் குறிப்பிட்டார். நவீன இந்தியாவை ஒன்றுபடுத்திய சர்தாரின் தொலைநோக்குப் பார்வை குடிமைப்பணியாளர்களை தொடர்ந்து ஊக்கப்படுத்துகிறது. நாட்டிற்கான மெச்சத்தக்கப் பங்களிப்புகளை செய்வதற்கு உந்துசக்தியாக உள்ளது.
இந்தியர்களாக இருக்க நாம் அனைவரும் பெருமிதம் கொள்கிறோம். நமது சிறந்த முயற்சிகளுக்கும், வளர்ச்சிக்கும், அதேபோல் பல்லாயிரம் ஆண்டுகளுக்கு முந்தைய நமது நாகரீக நெறிமுறைகளுக்கும் நாம் பெருமைப்பட வேண்டும்.
உலகளாவிய நமது செல்வாக்கு தற்போது உச்சநிலையில் உள்ளது. உலகப் பிரச்சனைகளில் இந்தியாவின் குரலுக்காக இன்று உலகமே காத்திருக்கிறது. ‘நாடு பிடிக்கும் சகாப்தம் முடிந்துவிட்டது. இது வளர்ச்சியின் சகாப்தம்’ என்று பிரதமர் திரு நரேந்திர மோடி 2020-ம் ஆண்டு தெரிவித்தார். 2022-ம் ஆண்டில் ‘இன்றைய சகாப்தம் போருக்கானதல்ல’ என்றும் கூறினார். இதுவே உலகின் குரலாக மாறியிருக்கிறது.
குடிமைப்பணிகள் தினத்தின் இந்த ஆண்டுக்கான மையப்பொருள் மிகவும் பொருத்தமானதாக வளர்ச்சி அடைந்த இந்தியா என்று உள்ளது. குடிமக்களுக்கு அதிகாரமளித்தல் மற்றும் தொலைதூர மக்களையும் சென்றடைதல் என்பதை இது நோக்கமாக கொண்டது. அனைவரையும் உள்ளடக்கிய வளர்ச்சியில் ஈடுபடுவதன் மூலம் அனைத்து குடிமக்களுக்குமான கூடுதல் சமத்துவத்தையும், வளத்தையும் சாதிப்பதில் அரசின் உறுதிப்பாட்டை இந்த மைப்பொருள் கோடிட்டு காட்டுகிறது.
சபதத்தில் இருந்து சாத்தியம் என்பதை எட்டுவதற்கான உறுதிப்பாட்டின் மூலம் வளர்ச்சியடைந்த இந்தியாவை சாதிப்பதற்கு குடிமைப்பணி அச்சாணியாக அமைந்துள்ளது. இந்த மையப்பொருள் அனைத்து குடிமக்களுக்கும் அரசியல் சட்டம் உறுதிசெய்யக் கோருகின்ற நீதி, சுதந்திரம், சமத்துவம், சகோதரத்துவம் ஆகியவற்றின் பிரதிபலிப்பாக இருக்கிறது.
நமது புதிய மந்திரமான தற்சார்பு பொருளாதாரத்தை அடைவதற்கு பொது நிர்வாகத்தில் முக்கிய அங்கமாக இவை இருக்கின்றன. குறைந்தபட்ச அரசு, அதிகபட்ச நிர்வாகம்; நேரடிப் பயன் பரிமாற்றம்; குடிமக்களை மையப்படுத்துதல்; வெளிப்படைத்தன்மை; மக்களுக்கு பதில் சொல்ல கடமைப்பட்டிருந்தல் போன்றவை பொதுமக்கள் சேவைக்கு உகந்த நடைமுறைகளாக உருவாகியுள்ளன.
குடிமக்கள் சேவை என்ற மனநிலை சாமான்ய மக்களுக்கு சேவை வழங்குவதில் கவனம் செலுத்துகிறது. தொழில்நுட்ப ஈடுபாடு சேவை வழங்குவதை விரைவுபடுத்தியுள்ளது. இதனால் நீண்டகாலமாக இருந்த இடைத்தரகர் முறை முடிவுக்கு வந்துள்ளது. கிராமப்புற வீட்டுவசதி, சமையல் எரிவாயு, துப்புரவு, குடிநீர், மின்விநியோகம், வங்கிக் கணக்குகள் அல்லது பணம் செலுத்துவதில் டிஜிட்டல் மயம் என எந்தத்துறையாக இருந்தாலும் மிகப்பெரிய சாதனை படைக்கப்பட்டுள்ளது.
பழங்குடியினர் நலத்துறை அமைச்சகம்
ஜார்க்கண்டின் சரைகேளாவில் 2023 மார்ச் 4ம் தேதி, பிரம்மாண்ட வேலைவாய்ப்பு முகாமை மத்திய பழங்குடியின விவகாரத்துறை அமைச்சர் திரு அர்ஜூன் முண்டா தொடங்கி வைக்கிறார்
ஜார்கண்டின் சரைகேளாவில் 2023 மார்ச் 4ம் தேதி, பிரம்மாண்ட வேலைவாய்ப்பு முகாமை மத்திய பழங்குடியின விவகாரத்துறை அமைச்சர் திரு அர்ஜூன் முண்டா, ஜார்க்கண்ட் முதல் அமைச்சர் தொடங்கி வைக்கின்றனர். காசி சாகு கல்லூரியில் இந்த வேலைவாய்ப்பு முகாம் நடைபெறும்.
தனியார் பங்களிப்புக்கு உதாரணமாக நடைபெறும் இந்த வேலைவாய்ப்பு முகாமில், அந்த மாநிலத்தைச் சேர்ந்த முன்னணி இருசக்கர மற்றும் நான்கு சக்கர வாகன உதிரிபாக உற்பத்தி நிறுவனங்கள் பங்கேற்கின்றன. ஜார்க்கண்ட் மாநிலத்தின் பழங்குடியின இளைஞர்கள் 1000-க்கும் மேற்பட்டோர் இந்த மெகா வேலைவாய்ப்பு முகாமில் பங்கேற்பார்கள் என்று எதிர்பார்க்கப்படுகிறது.
இளைஞர்களின் திறமைகளை அடையாளம் கண்டு அவர்களுக்கு தொழில் பழகுநர் பயிற்சியை வழங்க தனியார் நிறுவனங்கள் திட்டமிட்டுள்ளன. கடந்த 2022ஆம் ஆண்டு செப்டம்பர் மாதம் சரைகேளா, சாய்பாஸா, சிம்டெகா ஆகிய பகுதிகளில் நடத்திய இரண்டு நாள் வேலைவாய்ப்பு முகாமில் 2 ஆயிரத்து 500க்கும் மேற்பட்டோருக்கு தமிழகத்தின் ஓசூரில் இயங்கும் டாடா எலக்ட்ரானிக்ஸ் நிறுவனம் வேலைவாய்ப்பை வழங்கியது
-----
AP/ES/JS/KPG
(Visitor Counter : 85
எரிசக்தி அமைச்சகம்
கோவிட் 19 தொற்று தாக்குதலின் காரணமாக அறிவிக்கப்பட்டுள்ள தேசிய அளவிலான பொதுமுடக்கக் காலத்தின் போது மின் திட்டங்களுக்கான கட்டுமானப் பணிகளுக்கு அனுமதி அளிக்குமாறு மாநிலங்கள் மற்றும் யூனியன் பிரதேசங்களுக்கு மத்திய மின் துறை அமைச்சகம் அறிவுறுத்தல்
கோவிட் 19 நோய் காரணமாக அறிவிக்கப்பட்டுள்ள தேசிய அளவிலான ஊரடங்கு காலத்தின்போது, ஏப்ரல் 15ம் தேதி அன்று மத்திய உள்துறை அமைச்சகத்தால் வெளியிடப்பட்ட விதிமுறைகளின்படி, முனிசிபல் வரையறைக்கு வெளியேயுள்ள மின் திட்டங்களுக்கான கட்டுமானப் பணிகளுக்கு அனுமதி அளிக்குமாறு, மாநில/ யூனியன் பிரதேச நிர்வாகங்களுக்கு, மத்திய மின் துறை அமைச்சகம் அறிவுறுத்தியுள்ளது. கோவிட் 19 தொற்று தடுப்புக்கான, தேவையான சுகாதார நடவடிக்கைகள் கடைப்பிடிக்கப்பட்ட பிறகு, இந்தச் செயல்பாடுகள் அனுமதிக்கப்படலாம்.
மத்திய உள்துறை அமைச்சகத்தின் ஏப்ரல் 15 தேதி இடப்பட்ட ஆணை எண் Order No. 40-3/2020- DM-I ன்படி வெளியிடப்பட்ட விதிமுறைகளின் பத்தி 16 இன் படி, ஏப்ரல் 20 முதல், கிராமப்புறங்களில் அதாவது முனிசிபல் கார்ப்பரேஷன் மற்றும் முனிசிபாலிட்டிகளின் வரையறைகளுக்கு வெளியேயுள்ள பகுதிகளில் மேற்கொள்ளப்படும் தொழில் திட்டங்களுக்கான அனைத்து வகையான கட்டுமானப் பணிகளுக்கும் அனுமதி வழங்கப்பட்டுள்ளது என்று அமைச்சகம் மாநிலங்கள்/யூனியன் பிரதேசங்கள், டி எம்DMs, காவல்துறை அதிகாரிகள், முனிசிபல் அமைப்புகள் ஆகியவற்றுக்கு ஏப்ரல் 20ம் தேதியன்று அனுப்பிய தகவல் தொடர்பில் அமைச்சகம் தெரிவித்துள்ளது. நகர்ப்புற உள்ளாட்சி அமைப்புகளின் வரையறைக்கு வெளியே மேற்கொள்ளப்படும் அனல் மற்றும் நீர் மின் உற்பத்தி திட்ட பணிகள் தொடர்பான, தற்போது மேற்கொள்ளப்பட்டு வரும் கட்டுமானப் பணிகளுக்கும் இது பொருந்தும்.
மத்திய உள்துறை அமைச்சகத்தின் ஆணையின்படி, தற்போது கட்டுமான நடவடிக்கைகள் மேற்கொள்ளப்பட்டு வரும், மின் திட்டங்களுக்கு தேவையான கட்டுமானப் பொருட்கள், கருவிகள், உதிரிபாகங்கள், நுகர் பொருட்கள், ஆகியவற்றை மாநிலங்களுக்கு இடையேயும், மாநிலங்களுக்குள்ளேயும் போக்குவரத்து மேற்கொள்ள அனுமதி அளிக்குமாறு அமைச்சகம் கேட்டுக் கொண்டுள்ளது.
இந்த திட்டப்பணிகள் மீண்டும் தொடரப்படும் போது, கட்டாயமாக, சட்டரீதியாக, மேற்கொள்ளப்பட வேண்டிய முன்னெச்சரிக்கைகள், சமூக விலகியிருத்தலுக்கான விதிமுறைகள் மற்றும் கோவிட் 19 நோய் தொடர்பாக அவ்வப்போது மத்திய உள்துறை அமைச்சகமும், மத்திய சுகாதார மற்றும் குடும்ப நல அமைச்சகமும் வெளியிடும் அறிவுறுத்தல்கள் ஆகியவை பின்பற்றப்பட வேண்டும் என்று வலியுறுத்தப்பட்டுள்ளது
மின்சாரம் தொடர்பான அனைத்து ஆகியவற்றில் கட்டுமானப் பணிகளில் ஈடுபடுத்தப்படும் அனைத்து ஊழியர்கள் மற்றும் தொழிலாளர்கள், தேவையான முன்னெச்சரிக்கை நடவடிக்கைகள், கருவிகள் மற்றும் கோவிட் 19 நோய்க்கு எதிரான இதர பாதுகாப்பு நடவடிக்கைகளைப் பின்பற்றுவதை உறுதி செய்யுமாறு இந்நிறுவனங்களின் அனைத்து தலைவர் மற்றும் நிர்வாக இயக்குனர்களையும், மின் துறை அமைச்சகம் அறிவுறுத்தியுள்ளது
(
நுகர்வோர் நலன், உணவு மற்றும் பொது விநியோகம் அமைச்சகம்
2020- 21 கரீப் பருவத்தின் சந்தைப்படுத்துதலுக்கு தேவையான பயிர்களை குறைந்தபட்ச ஆதார விலையில் கொள்முதல் செய்வது தொடர்கிறது
அனைத்து மாநிலங்களிலும் நெல் கொள்முதல் சுமூகமாக நடைபெறுகிறது; சில மாநிலங்களில் எண்ணெய் விதை கொள்முதலுக்கு ஒப்புதல்
குறைந்தபட்ச ஆதரவு விலை யில் அவரை விதை மற்றும் கொப்பரையின் கொள்முதலும் துவக்கம்
2020 21 கரிப் பருவத்திற்கு தேவையான சந்தைப்படுத்துதல் தொடங்கியது. கடந்த காலங்களைப் போலவே இந்த வருடமும் அதே குறைந்தபட்ச ஆதரவு விலை யில் விவசாயிகளிடமிருந்து அரசு பயிர்களை கொள்முதல் செய்கிறது.
2020 21 ஆம் ஆண்டிற்கு நெல் கொள்முதல் செய்யப்படும் மாநிலங்களில், அந்தப் பணி சுமூகமாக நடைபெறுகிறது. அக்டோபர் 4 2020 வரை 8 ஆயிரத்து 389 மெட்ரிக் டன் நெல் கொள்முதல் செய்யப்பட்டுள்ளது. இதன் மூலம் 62 ஆயிரத்து 518 விவசாயிகள் பயனடைந்துள்ளனர். இதனால் 1,511.135 கோடி ரூபாய் குறைந்தபட்ச ஆதரவு விலையாக அரசுக்கு செலவாகியுள்ளது.
மேலும் மாநிலங்களின் கோரிக்கையின்படி, தமிழ்நாடு கர்நாடகா,மகாராஷ்டிரா, குஜராத் ஹரியானா மாநிலங்களுக்கு 28.40 லட்சம் மெட்ரிக் டன் பருப்பும், எண்ணெய் விதைகளும் கொள்முதல் செய்யப்பட்டுள்ளன. இதேபோல் ஆந்திர பிரதேசம், கர்நாடகா, தமிழ்நாடு, மற்றும் கேரளா மாநிலங்களுக்கு 1.23 லட்சம் மெட்ரிக் டன் கொப்பரை கொள்முதல் செய்யப்பட்டுள்ளது.
மேலும் விவரங்களுக்கு இந்த செய்திக்குறிப்பை ஆங்கிலத்தில் இங்கே காணவும்
https://pib.gov.in/PressReleasePage.aspx?PRID=1661818
வடகிழக்குப் பகுதி வளர்ச்சி அமைச்சகம்
வடகிழக்கு பகுதிக்கான ஒதுக்கீடுகளில் 30% புறக்கணிக்கப்பட்ட பிரிவுகளுக்கு செல்லும்: டாக்டர் ஜிதேந்திர சிங்
மத்திய வட கிழக்கு மாகாண வளர்ச்சி இணை அமைச்சரும் , பிரதமர் அலுவலகம், பணியாளர், பொதுமக்கள் குறைகள், ஓய்வூதியம், அணு சக்தி மற்றும் விண்வெளி இணை அமைச்சருமான டாக்டர் ஜிதேந்திர சிங்,
வடகிழக்கு பகுதிக்கான ஒதுக்கீடுகளில் 30 சதவீதம் புறக்கணிக்கப்பட்ட பிரிவுகளுக்கு செல்லும் என்று கூறினார்.
அருணாச்சலப் பிரதேசத்தின் சக்மாவிலிருந்து வந்திருந்த 'சக்மா மற்றும் ஹஜோங்குக்கான குடி மக்கள் உரிமைக் குழு' பிரதிநிதிகளிடையே பேசிய அவர் இவ்வாறு தெரிவித்தார்.
வடகிழக்கு பகுதி வளர்ச்சி அமைச்சகத்தின் கீழ் இயங்கும் வடகிழக்கு சபை, மத்திய உள்துறை அமைச்சர் திரு அமித் ஷாவின் அறிவுரையின்படி சமர்ப்பித்த முன்மொழிதல் ஒன்றுக்கு பிரதமர் திரு நரேந்திர மோடி தலைமையிலான அமைச்சரவைக் கூட்டத்தில் ஒப்புதல் அளிக்கப்பட்டதாக திரு சிங் தெரிவித்தார்.
அதன் படி, வடகிழக்கு சபையின் கீழ் செயல்படுத்தப்படும் திட்டங்களில் 30 சதவீதம் புறக்கணிக்கப்பட்ட பகுதிகளுக்கும், சமுதாயத்தின் பின் தங்கியுள்ள பிரிவினருக்கும் மற்றும் வடகிழக்குப் பகுதிகளில் வளர்ந்து வரும் துறைகளுக்கும் ஒதுக்கப்படும் என்றார்.
(மேலும் விவரங்களுக்கு, இந்த ஆங்கில செய்தி குறிப்பை படிக்கவும்:
விவசாயத்துறை அமைச்சகம்
17,27,601 விவசாயிகளிடமிருந்து ரூ.24,803.63 கோடி மதிப்பிலான 84,80,544 பருத்தி கட்டுகள் கொள்முதல்
இம்மாதம் 17ம் தேதி வரை, 17,27,601 விவசாயிகளிடமிருந்து ரூ.24,803.63 கோடி மதிப்பிலான 84,80,544 பருத்தி கட்டுகள் கொள்முதல் செய்யப்பட்டுள்ளன.
தமிழகம், பஞ்சாப் உட்பட பல மாநிலங்களில் நெல் கொள்முதல் சுமுகமாக நடக்கிறது. இம்மாதம் 17ம் தேதி வரை 565.63 லட்சம் மெட்ரிக் டன் நெல் கொள்முதல் செய்யப்பட்டுள்ளது. இது கடந்தாண்டு இதேகால கொள்முதலைவிட 24.68 சதவீதம் அதிகம். 79.51 லட்சம் விவசாயிகள், ரூ.1,06,792.14 கோடி குறைந்தபட்ச ஆதரவு விலை பெற்றுள்ளனர்.
மாநிலங்கள் வேண்டுகோள்படி 51.66 லட்சம் மெட்ரிக் டன் பருப்பு மற்றும் எண்ணெய் வித்துக்கள் கொள்முதலுக்கு ஒப்புதல் அளிக்கப்பட்டுள்ளது. இதேபோல் 5089 மெட்ரிக் டன் கொப்பரை தேங்காய், ரூ.52.40 கோடிக்கு கொள்முதல் செய்யப்பட்டுள்ளது.
மேலும் விவரங்களுக்கு இந்த செய்திக் குறிப்பை ஆங்கிலத்தில் இங்கே காணவும்:
https://pib.gov.in/PressReleasePage.aspx?PRID=1689746
குறு சிறு மற்றும் நடுத்தர தொழில் துறை அமைச்சகம்
தற்சார்பு இந்தியாவுக்கு வலு சேர்க்கும் விதத்தில் பல்வேறு திட்டங்கள் விரிவாக்கம், ரூ 130 கோடியில் மண்பாண்டம் செய்தல் மற்றும் தேனீ வளர்ப்பு திட்டங்கள்
ஊதுவத்தி உற்பத்தியில் ஈடுபட்டுள்ளோருக்கான ஆதரவை விரிவுபடுத்தி இரட்டிப்பாக்குவதாக மத்திய சிறு, குறு மற்றும் நடுத்தர நிறுவனங்கள் அமைச்சகம் சில தினங்களுக்கு முன் அறிவித்தது. இந்த முயற்சிகளை முன்னெடுத்துச் செல்லும் விதமாக, மண்பாண்டம் செய்தல் மற்றும் தேனீ வளர்ப்பு ஆகியவற்றுக்கான இரு திட்டங்களுக்கான வழிகாட்டுதல்களை தற்போது வெளியிட்டுள்ளது.
சுய-வேலைவாய்ப்பை ஊக்குவிக்கும் அமைச்சகத்தின் இந்த புதிய திட்டங்கள், அடித்தள பொருளாதாரத்துக்கு புத்தாக்கம் அளிக்கும் விதத்திலும், தற்சார்பு இந்தியா இயக்கத்துக்கும் பங்காற்றும் வகையிலும் அமைந்துள்ளன.
பானை செய்யும் சக்கரம், களிமண் கலப்பான் உள்ளிட்ட இயந்திரங்களை மண்பாண்டத் தொழிலுக்கு அரசு வழங்கும். மேலும், திறன் வளர்ப்பு பயிற்சி, சந்தைகளுடன் தொடர்பு ஏற்படுத்துதல் ஆகியவையும் அளிக்கப்படும். இந்தத் திட்டத்தின் மூலம் 6075 மண்பாண்ட கலைஞர்கள்/ஊரகப் பகுதிகளில் வேலையில்லாமல் இருப்போர்/இடம் பெயர்ந்த தொழிலாளர்கள் பயன் பெறுவார்கள்.
தேனீ வளர்ப்புக்காக தேனீப் பெட்டிகள், உபகரணங்கள் ஆகியவற்றை அரசு வழங்கும். பல்வேறு மையங்களின் மூலம் ஐந்து நாள் பயிற்சியும் அளிக்கப்படும். இவை பிரதமரின் ஏழைகள் நல்வாழ்வு திட்டத்தின் கீழ் இடம்பெயர்ந்த தொழிலாளர்களுக்கு வழங்கப்படும்.
இத்திட்டங்களெல்லாம் 2020-21-ஆம் ஆண்டில் ரூ 13 கோடி மதிப்பீட்டில் தொடங்கும் என்று சிறு, குறு மற்றும் நடுத்தர நிறுவனங்கள் அமைச்சகம் அறிவித்துள்ளது.
மேலும் விவரங்களுக்கு, இந்த செய்தி குறிப்பை ஆங்கிலத்தில் இங்கே படிக்கவும்:
https://pib.gov.in/PressReleseDetail.aspx?PRID=1655512
கலாசாரத்துறை அமைச்சகம்
10 இந்திய இலக்கியங்கள் ரஷ்ய மற்றும் சீன மொழிகளில் மொழிமாற்றம் செய்யப்படுகின்றன: கலாச்சார அமைச்சர்
2020 செப்டம்பர் 10 அன்று நடைபெற்ற 17-வது ஷாங்காய் கூட்டுறவு அமைப்பின் கலாச்சார அமைச்சர்கள் மாநாட்டில் மத்திய கலாச்சாரம் மற்றும் சுற்றுலா  இணை அமைச்சர் திரு பிரகலாத் சிங் படேல் மெய்நிகர் முறையில் கலந்து கொண்டார்.
நிகழ்ச்சியில் பேசிய அவர், பகிர்ந்துகொள்ளப்படும் புத்த பாரம்பரியத்தைப் பற்றிய ஷாங்காய் கூட்டுறவு அமைப்பின் முதலாம் கண்காட்சியை ஏற்பாடு செய்யும் பணிகளில் இந்திய தேசிய அருங்காட்சியகம் ஈடுபட்டுள்ளதாக தெரிவித்தார்.
ரஷ்ய மற்றும் சீனம் ஆகிய ஷாங்காய் கூட்டுறவு அமைப்பின் மொழிகளில் 10 இந்திய இலக்கியங்களை சாகித்ய அகாடமி மொழிமாற்றம் செய்து வருவதாக திரு படேல் கூறினார். இந்திய இலக்கியங்களை பகிர்ந்து கொள்ளும் நோக்கில் இந்த பணி நடைபெற்று வருவதாக அவர் தெரிவித்தார்.
மேலும் விவரங்களுக்கு, இந்த செய்தி குறிப்பை ஆங்கிலத்தில் இங்கே படிக்கவும்
https://pib.gov.in/PressReleasePage.aspx?PRID=1653060
(Visitor Counter : 84
பாதுகாப்பு அமைச்சகம்
அக்னிபத் திட்டத்தில் வயது தளர்வு அறிவித்திருப்பது இளைஞர்கள் மீது அரசுக்கு உள்ள அக்கறையை வெளிப்படுத்துகிறது: மத்திய அமைச்சர் திரு.ராஜ்நாத் சிங்
இளைஞர்கள் ஆயுதப்படையில் சேர்ந்து தாய்நாட்டுக்கு சேவை செய்ய அக்னிபத் திட்டம் பொன்னான வாய்ப்பை அளித்துள்ளதாக மத்திய அமைச்சர் திரு. ராஜ்நாத் சிங் தெரிவித்தார். இரண்டுநாள் பயணமாக ஜம்மு&காஷ்மீர் சென்றுள்ள அவர், கடந்த இரண்டு ஆண்டுகள், கொரோனா காரணமாக ஆள்சேர்ப்பு பணிகள் நடைபெறாததால், இளைஞர்கள் ராணுவத்தில் சேர வாய்ப்புக் கிடைக்கவில்லை என்று தெரிவித்தார். இளைஞர்களுடைய எதிர்கால நலனை கருத்தில் கொண்டு, பிரதமர் திரு.நரேந்திர மோடியின் அறிவுறுத்தலின்படி, 2022-ம் ஆண்டில் அக்னிபத் திட்டத்தின்கீழ், ராணுவத்தில் சேருவதற்கான வயது வரம்பை 21-லிருந்து 23-ஆக உயர்த்தி அரசு அறிவித்துள்ளதாக அமைச்சர் ராஜ்நாத் சிங் கூறினார்.
'அரசின் வயது தளர்வு அறிவிப்பு இளைஞர்கள் நலன் மீதான அரசாங்கத்தின் அக்கறையை காட்டுகிறது என்றும், ஆட்சேர்ப்பு நடவடிக்கைகளை ராணுவ விவகாரங்களுக்கான அமைச்சகம், ராணுவ மற்றும் பாதுகாப்பு அமைச்சகம் விரைவில் தொடங்கும். இளைஞர்கள் அக்னிபத் திட்டத்தின்கீழ் ராணுவத்தில் சேர்ந்து தாய்நாட்டுக்கு சேவையாற்ற வேண்டும்” என்று அமைச்சர் ராஜ்நாத் சிங் வேண்டுகோள் விடுத்தார்.
பின்னர் அவர், பஹல்காமிலுள்ள ஜவஹர் இன்ஸ்டிட்யூட் ஆஃப் மவுன்டெய்னரிங் மற்றும் விண்டர் ஸ்போர்ட்சின் 9-வது நிர்வாகக்குழு மற்றும் 4-வது பொதுக்குழு கூட்டத்தில் கலந்து கொண்டார்.
நிகழ்ச்சியில் பேசிய ராஜ்நாத் சிங், மலையேறுதல் மற்றும் குளிர்கால விளையாட்டுகளுக்குப் பயிற்சி அளிக்கும் முன்னணி நிறுவனங்களில் ஒன்றாக ஜவஹர் நிறுவனம் உள்ளதாக தெரிவித்தார். மலையேறுதல் மற்றும் அதனுடன் தொடர்புடைய செயல்கள் உடல் சகிப்புத் தன்மையை அதிகரிப்பதுடன், மனஉறுதியையும், உற்சாகத்தையும் தருவதாக குறிப்பிட்டார்.
ஆண்கள் மட்டுமே ஆதிக்கம் செலுத்தி வந்த இந்த துறைகளில் தற்போது பெண்கள் ஆர்வத்துடன் ஈடுபடுவது அதிகரித்து வருவதற்கு, அமைச்சர் ராஜ்நாத் சிங் பாராட்டு தெரிவித்தார்.
மேலும் விவரங்களுக்கு இதன் ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1834767
பிரதமர் அலுவலகம்
திரு.லால்ஜி தண்டன் மறைவுக்கு பிரதமர் இரங்கல்
மத்தியப்பிரதேச மாநிலத்தின் ஆளுனர் திரு.லால்ஜி தண்டன் மறைவுக்கு பிரதமர் திரு.நரேந்திர மோடி இன்று இரங்கல் தெரிவித்துள்ளார்.
திரு.நரேந்திர மோடி பகிர்ந்துள்ள டுவிட்டர் பதிவில், “அரசியல் அமைப்புச் சட்டம் தொடர்பான விவகாரங்களை நன்கறிந்தவர் திரு.தண்டன்” என்று தெரிவித்துள்ளார்.
“சமுதாயத்திற்கு அயராது உழைத்த திரு.லால்ஜி தண்டன், அவரது அரும்பணிகளுக்காக நினைவுகூரப்படுவார். சிறந்த நிர்வாகியாக விளங்கிய அவர், பொது நலத்திற்கு எப்பொழுதும் முக்கியத்துவம் அளித்தார். அவரது மறைவால் துயருற்றேன்” என்று பிரதமர் கூறியுள்ளார்.
முன்னாள் பிரதமர் மறைந்த அடல் பிஹாரி வாஜ்பாயுடனான திரு.தண்டனின் நீண்டகால நட்புறவையும் பிரதமர் நினைவு கூர்ந்தார்.
பொருளாதார விவகாரங்களுக்கான மத்திய அமைச்சரவைக் குழு
2018-19 சர்க்கரை பருவத்தில் சர்க்கரை ஆலைகள் நியாயமான, லாபகரமான விலையை நிர்ணயிக்கும் திட்டத்திற்கு மத்திய அமைச்சரவை ஒப்புதல்
2018-19 சர்க்கரை பருவத்தில் கரும்புக்கு குவிண்டாலுக்கு ரூ.275 என்ற நியாயமான, லாபகரமான விலை நிர்ணயம் செய்வதற்கு பிரதமர் திரு. நரேந்திர மோடி தலைமையிலான பொருளாதார விவகாரங்களுக்கான மத்திய அமைச்சரவைக் குழு ஒப்புதல் அளித்துள்ளது. 10 சதவீத அடிப்படை உற்பத்தியில் உள்ள கரும்புக்கு இந்த விலை பொருந்தும். 10 சதவீதத்திற்கும் கூடுதலாக ஒவ்வொரு 0.1 சதவீத உயர்வுக்கும் குவிண்டாலுக்கு ரூ.2.75 உயர்த்தி வழங்கவும் இந்த முடிவு வகை செய்கிறது. கரும்பு விவசாயிகளின் நலனைக் கருத்தில் கொண்டு எடுக்கப்பட்டுள்ள இந்த நடவடிக்கையில் கரும்பு உற்பத்திச் செலவினம் இந்த கரும்பு பருவத்தில் குவிண்டாலுக்கு ரூ.155 என எடுத்துக் கொள்ளப்பட்டிருக்கிறது.
இந்த நிர்ணயிக்கப்பட்ட விலை உற்பத்திச் செலவினத்தை விட 74.42 சதவீதம் கூடுதலாகும். இதனையடுத்து விவசாயிகளுக்கு தங்கள் உற்பத்திச் செலவினத்தை விட 50 சதவீதம் கூடுதல் விலை கிடைக்க வகை செய்யப்படும் என்ற அரசின் உறுதிமொழி நிறைவேற்றப்பட்டுள்ளது. 2018-19 கரும்பு பருவ கரும்பு உற்பத்தி எதிர்பார்ப்பு அளவின் அடிப்படையில் கரும்பு விவசாயிகளுக்கு வழங்கப்படும் தொகை ரூ.83,000 கோடிக்கும் கூடுதலாக இருக்கும். விவசாயிகளுக்கு நலம் பயக்கும் நடவடிக்கைகள் மூலம் அரசு கரும்பு விவசாயிகள் தங்களுக்கு உரிய தொகையை உரிய காலத்தில் கிடைப்பதை உறுதி செய்துள்ளது.
கரும்பிலிருந்து சர்க்கரை கிடைக்கும் அளவு 9.5 சதவீதத்திற்கும் குறைவாக இருக்கும் போது கரும்பு விலையில் குறைவு ஏதும் இருக்கக் கூடாது என்றும் அரசு முடிவெடுத்துள்ளது. விவசாயிகளின் நலன்களைப் பாதுகாக்க இந்த முடிவை அரசு எடுத்துள்ளது. இத்தகைய விவசாயிகள் குவிண்டாலுக்கு ரூ.261.25 பெறுவார்கள்.
அமைச்சரவை நிர்ணயித்த இந்த விலை சர்க்கரை ஆலைகள் 2018-19 சர்க்கரை பருவத்தில்  கரும்பு விவசாயிகளிடமிருந்து பெறும் கரும்புக்கு வழங்க வேண்டிய விலையாகும்.
சர்க்கரை துறை 5 கோடிக்கும் அதிகமான கரும்பு விவசாயிகளின் வாழ்க்கை மீது தாக்கம் ஏற்படுத்தக் கூடிய முக்கியமான துறையாகும். மேலும் சர்க்கரை தொழிலில் ஈடுபட்டுள்ள சுமார் 5 லட்சம் பணியாளர்கள் மற்றும் இது சார்ந்த துணை தொழில்களில் ஈடுபட்டுள்ள தொழிலாளர்களின் வாழ்க்கையிலும் தாக்கம் ஏற்படுத்தக் கூடிய துறையாகும்.
(Visitor Counter : 241